บัตรกรุงศรีเปิดตัวแอพ "U CHOOSE"
เทรนด์ “ไลฟ์สไตล์ เพย์เมนต์” มาแรง กรุงศรีเปิดตัวแอพพลิเคชั่น “U CHOOSE” ตอบโจทย์บริการลูกค้าบัตรเครดิตบนโมบายแพลทฟอร์ม
23 ก.พ. 2560

เทรนด์ “ไลฟ์สไตล์ เพย์เมนต์” มาแรง กรุงศรีเปิดตัวแอพพลิเคชั่น “U CHOOSE” ตอบโจทย์บริการลูกค้าบัตรเครดิตบนโมบายแพลทฟอร์ม 
นายฐากร ปิยะพันธ์ ประธานกรรมการ กรุงศรี คอนซูมเมอร์ เปิดเผยว่า ‘U CHOOSE’ (ยู ชูส) ไลฟ์สไตล์แอพพลิเคชั่น ล่าสุดของกรุงศรี คอนซูมเมอร์ พัฒนาขึ้นเพื่อมอบบริการที่สะดวก รวดเร็ว และตรงใจผู้บริโภคยิ่งขึ้นสำหรับทุกการใช้จ่ายผ่านบัตรเครดิตในชีวิตประจำวัน 
ฟังก์ชั่นของแอพพลิเคชั่นนี้ ครอบคลุมการบริการที่สมาชิกบัตรนิยมใช้ เช่น การตรวจสอบยอดวงเงินคงเหลือและรายการใช้จ่ายผ่านบัตรแบบ Real-time ตรวจสอบยอดชำระขั้นต่ำ แจ้งเตือนการใช้บัตร ยอดชำระล่าสุด ลงทะเบียนร่วมรายการส่งเสริมการตลาด  ตรวจสอบยอดใช้จ่ายสะสมสำหรับโปรโมชั่นต่างๆ เช็คคะแนนสะสมล่าสุด แลกคะแนน  รวมทั้งแจ้งยอดชำระในแต่ละเดือนในรูปแบบของบาร์โค้ด เพื่อความสะดวกในการชำระเงิน
นอกจากนี้ ยังสามารถแจ้งเตือนโปรโมชั่นแบบโลเคชั่น เบส โดยแจ้งโปรโมชั่นของร้านค้าพันธมิตรในบริเวณใกล้เคียงกับตำแหน่งปัจจุบันของลูกค้า เพื่ออำนวยความสะดวกยิ่งขึ้นในการใช้งานจริงในชีวิตประจำวัน สอดคล้องกับไลฟ์สไตล์ของคนรุ่นใหม่ สามารถดาวน์โหลดแอพ U CHOOSE ได้ทั้งในแอพ สโตร์ (App Store) และเพลย์ สโตร์ (Play Store)
“U CHOOSE พัฒนาขึ้นจากการศึกษาข้อมูลเกี่ยวกับพฤติกรรมการใช้งานจริงของสมาชิกบัตรกว่า 7.8 ล้านบัญชีในความดูแลของกรุงศรี คอนซูมเมอร์ หากลูกค้ามีหลายบัตรก็ลงทะเบียนเพียงครั้งเดียว ก็สามารถเรียกดูข้อมูลของทุกบัตรในเครือกรุงศรี คอนซูมเมอร์ ที่ตนเป็นสมาชิกได้ เปรียบเทียบโปรโมชั่นต่าง ๆ และเลือกใช้บัตรที่มีสิทธิประโยชน์ตรงกับความต้องการที่สุด ซึ่งบริการนี้ช่วยส่งเสริมการใช้จ่ายผ่านบัตรสนับสนุนให้สังคมไทยก้าวสู่ยุคสังคมไร้เงินสด”นายฐากร กล่าว
สำหรับเฟสต่อไป จะพัฒนาให้สมบูรณ์แบบมากขึ้น มีแผนจะจับมือกับพันธมิตรเครือข่ายบริการต่าง ๆ ที่เป็นที่นิยมในการใช้งานในชีวิตประจำวันของผู้บริโภค เช่น แอพพลิเคชั่นเกี่ยวกับร้านอาหาร โรงภาพยนตร์ โรงแรม บริการขนส่ง รวมถึงระบบของธนาคารกรุงศรีอยุธยาเอง เช่น Krungsri Mobile Application เพื่อเชื่อมต่อให้ผู้ใช้แอพสามารถใช้บริการเชื่อมต่อกันได้